CELEX: 32012D0535
Language: el
Date: 2012-09-26 00:00:00
Title: 2012/535/ΕΕ: Εκτελεστική απόφαση της Επιτροπής, της 26ης Σεπτεμβρίου 2012 , για τη λήψη μέτρων επείγοντος χαρακτήρα ώστε να αποφευχθεί η εξάπλωση εντός της Ένωσης του Bursaphelenchus xylophilus (Steiner et Buhrer) Nickle et al. (ο νηματώδης σκώληκας των κωνοφόρων) [κοινοποιηθείσα υπό τον αριθμό C(2012) 6543]

2.10.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 266/42
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 26ης Σεπτεμβρίου 2012
   για τη λήψη μέτρων επείγοντος χαρακτήρα ώστε να αποφευχθεί η εξάπλωση εντός της Ένωσης του Bursaphelenchus xylophilus (Steiner et Buhrer) Nickle et al. (ο νηματώδης σκώληκας των κωνοφόρων)
   [κοινοποιηθείσα υπό τον αριθμό C(2012) 6543]
   (2012/535/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 16 παράγραφος 3 τέταρτη πρόταση,
   Εκτιμώντας τα ακόλουθα:
   
               (1)
            
            
               Η απόφαση 2006/133/ΕΚ της Επιτροπής (2) απαιτεί από τα κράτη μέλη να λάβουν, προσωρινά, συμπληρωματικά μέτρα κατά της εξάπλωσης του νηματώδους σκώληκα των κωνοφόρων (ΝΣΚ) όσον αφορά ορισμένες περιοχές στην Πορτογαλία, εκτός εκείνων στις οποίες είναι γνωστό ότι δεν έχει εμφανιστεί ο ΝΣΚ. Οι εστίες (outebreaks) του ΝΣΚ στην Ισπανία και οι επανειλημμένες απορρίψεις από άλλα κράτη μέλη ξυλείας πεύκης, ξύλινων μέσων συσκευασίας και φλοιού από την Πορτογαλία προσβεβλημένων από ΝΣΚ, δείχνουν ότι έχει αυξηθεί ο κίνδυνος να εξαπλωθεί ο ΝΣΚ από τις περιοχές της Πορτογαλίας, στις οποίες είναι γνωστή η παρουσία του ΝΣΚ. Οι οικονομικές, κοινωνικές και περιβαλλοντικές επιπτώσεις της εξάπλωσης του ΝΣΚ σε ολόκληρη την Ένωση θα ήταν απαράδεκτα μεγάλες. Συνεπώς, είναι σκόπιμο να επεκταθεί το πεδίο εφαρμογής των μέτρων που αφορούν τον ΝΣΚ σε όλα τα κράτη μέλη.
            
         
               (2)
            
            
               Με στόχο την πρόληψη της εισαγωγής και της εξάπλωσης του ΝΣΚ, τα κράτη μέλη θα πρέπει να διεξάγουν ετήσιες επισκοπήσεις (surveys) για την παρουσία του ΝΣΚ σε περιοχές στις οποίες δεν είναι γνωστό ότι έχει εμφανιστεί και να εγκρίνουν σχέδια έκτακτης ανάγκης, ώστε να είναι έτοιμα να αντιμετωπίσουν την παρουσία του ΝΣΚ, εάν διαπιστωθεί.
            
         
               (3)
            
            
               Στην περίπτωση που ο ΝΣΚ διαπιστώνεται σε μια περιοχή όπου δεν ήταν γνωστό ότι έχει εμφανιστεί, τα κράτη μέλη θα πρέπει να οριοθετήσουν τις περιοχές στις οποίες πρέπει να εφαρμοστούν μέτρα εκρίζωσης. Τα εν λόγω μέτρα θα πρέπει να περιλαμβάνουν προληπτική υλοτόμηση των ευπαθών φυτών στην προσβεβλημένη ζώνη και σε ζώνη ακτίνας 500 m από τα φυτά που έχουν προσβληθεί από τον ΝΣΚ, καθώς και εντατικότερη παρακολούθηση (surveillance) για την παρουσία του ΝΣΚ σε όλη την οριοθετημένη περιοχή.
            
         
               (4)
            
            
               Όταν ένα κράτος μέλος καταλήγει στο συμπέρασμα ότι η υλοτόμηση των ευπαθών φυτών έως και 500 m από τα φυτά που έχουν προσβληθεί από τον ΝΣΚ θα ήταν δυσανάλογο μέτρο, για παράδειγμα όταν η επηρεαζόμενη ζώνη περιλαμβάνει περιοχές που προστατεύονται σύμφωνα με την οδηγία 92/43/ΕΟΚ του Συμβουλίου, της 21ης Μαΐου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας (3), και της οδηγίας 2009/147/ΕΚ του Ευρωπαϊκού Κοινοβουλίου και του Συμβουλίου, της 30ής Νοεμβρίου 2009, περί της διατηρήσεως των αγρίων πτηνών (4), θα πρέπει να είναι διαθέσιμες εναλλακτικές επιλογές για τη διαχείριση του κινδύνου με μειωμένη ποσότητα υλοτομίας των ευπαθών φυτών. Στην περίπτωση αυτή, θα πρέπει να παρέχονται εναλλακτικές διασφαλίσεις, ώστε να εξασφαλιστεί ισοδύναμο επίπεδο περιορισμού του κινδύνου εξάπλωσης του ΝΣΚ.
            
         
               (5)
            
            
               Ο κύριος στόχος των μέτρων που αφορούν τον ΝΣΚ θα πρέπει να είναι η εκρίζωση, ενώ ο περιορισμός (containment) θα επιτρέπεται μόνο σε περιοχές όπου η εκρίζωση δεν είναι εφικτός στόχος. Προκειμένου να εξασφαλιστεί ότι η εκρίζωση επιτυγχάνεται όπου είναι δυνατόν, τα κράτη μέλη θα πρέπει να εφαρμόσουν τα μέτρα εκρίζωσης για τουλάχιστον τέσσερα έτη. Ωστόσο, όταν η εκρίζωση δεν είναι δυνατή, τα κράτη μέλη θα πρέπει, σε ορισμένες περιπτώσεις, να επιτρέπεται να εφαρμόζουν μέτρα περιορισμού ακόμη και πριν από τη λήξη της τετραετούς περιόδου.
            
         
               (6)
            
            
               Τα κράτη μέλη θα πρέπει να κοινοποιούν την εκρίζωση και τα περιοριστικά μέτρα που έλαβαν ή αποφάσισαν να λάβουν στην Επιτροπή και στα άλλα κράτη μέλη.
            
         
               (7)
            
            
               Οι ενδιαφερόμενες επιχειρήσεις και το κοινό θα πρέπει να ενημερώνονται σχετικά με την εκρίζωση και τα περιοριστικά μέτρα που λαμβάνονται.
            
         
               (8)
            
            
               Οι μετακινήσεις ευπαθών φυτών και ευπαθούς ξυλείας και φλοιού εντός οριοθετημένων περιοχών και εκτός των εν λόγω περιοχών θα πρέπει να υπόκεινται σε ορισμένους περιορισμούς. Τα κράτη μέλη θα πρέπει να διενεργούν ελέγχους για το κατά πόσον οι εν λόγω απαγορεύσεις και περιορισμοί τηρούνται και, ανάλογα με την περίπτωση, να επιβάλλει διορθωτικά μέτρα.
            
         
               (9)
            
            
               Όταν οι περιορισμοί που αφορούν τη μεταφορά ευπαθούς ξυλείας και φλοιού περιλαμβάνουν απαιτήσεις για τη μεταχείριση της εν λόγω ξυλείας και φλοιού, τα κράτη μέλη θα πρέπει να εγκρίνουν και να εποπτεύουν εγκαταστάσεις οι οποίες είναι επαρκώς εξοπλισμένες για τη διενέργεια αυτής της μεταχείρισης και για την έκδοση φυτοϋγειονομικών διαβατηρίων ή για τη σήμανση μεταχειρισμένης ευπαθούς ξυλείας ή φλοιού. Θα πρέπει να οριστούν κανόνες για την έγκριση και εποπτεία των εν λόγω εγκαταστάσεων. Θα πρέπει, επίσης, να καθοριστούν κανόνες για την έγκριση και την εποπτεία των παραγωγών ξύλινων μέσων συσκευασίας που εφαρμόζουν την εν λόγω σήμανση.
            
         
               (10)
            
            
               Τα κράτη μέλη και οι επιχειρήσεις θα πρέπει να έχουν πρόσβαση στις πληροφορίες σχετικά με τις εν λόγω εγκεκριμένες εγκαταστάσεις. Συνεπώς, η Επιτροπή θα πρέπει να συγκροτήσει και να διατηρεί κατάλογο εγκεκριμένων εγκαταστάσεων μεταχείρισης και εγκεκριμένων παραγωγών ξύλινων μέσων συσκευασίας.
            
         
               (11)
            
            
               Επομένως, η απόφαση 2006/133/ΕΚ θα πρέπει να καταργηθεί.
            
         
               (12)
            
            
               Η παρούσα απόφαση θα πρέπει να αναθεωρηθεί ύστερα από τρία έτη, προκειμένου να ληφθούν υπόψη οι τεχνικές και επιστημονικές εξελίξεις.
            
         
               (13)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης φυτοϋγειονομικής επιτροπής,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Ορισμοί
   Για τους σκοπούς της παρούσας απόφασης, ισχύουν οι ακόλουθοι ορισμοί:
   
               α)
            
            
               ως «ευπαθή φυτά» νοούνται τα φυτά (εκτός των καρπών και των σπόρων) των ειδών Abies Mill., Cedrus Trew, Larix Mill., Picea A. Dietr., Pinus L., Pseudotsuga Carr. και Tsuga Carr.·
            
         
               β)
            
            
               ως «ευπαθής ξυλεία» νοείται η ξυλεία κωνοφόρων (Coniferales), με εξαίρεση την πριστή ξυλεία και κορμούς των Taxus L. και Thuja L.·
            
         
               γ)
            
            
               ως «ευπαθής φλοιός» νοείται ο φλοιός κωνοφόρων (Coniferales)·
            
         
               δ)
            
            
               ως «τόπος παραγωγής» νοείται κάθε χώρος εργασίας που λειτουργεί ως ενιαία μονάδα παραγωγής. Σε αυτόν μπορούν να περιλαμβάνονται τόποι παραγωγής οι οποίοι αποτελούν το αντικείμενο ξεχωριστής διαχείρισης για φυτοϋγειονομικούς σκοπούς·
            
         
               ε)
            
            
               ως «φορέας» νοούνται κολεόπτερα που ανήκουν στο γένος Monochamus Megerle στο Dejean, 1821·
            
         
               στ)
            
            
               ως «περίοδος πτήσης του φορέα» νοείται η περίοδος από την 1η Απριλίου έως τις 31 Οκτωβρίου, εκτός εάν υπάρχει τεχνική/επιστημονική αιτιολόγηση για διαφορετική διάρκεια της περιόδου πτήσης του φορέα, λαμβάνοντας υπόψη ένα περιθώριο ασφαλείας τεσσάρων επιπλέον εβδομάδων κατά την έναρξη και τη λήξη της αναμενόμενης περιόδου πτήσης·
            
         
               ζ)
            
            
               ως «ξύλινα μέσα συσκευασίας» νοούνται η ξυλεία ή τα προϊόντα ξύλου που χρησιμοποιούνται για την υποστήριξη, την προστασία ή τη μεταφορά ενός προϊόντος, όπως κιβώτια συσκευασίας, κυτία, καφάσια, στροφεία και παρόμοιες συσκευασίες, παλέτες, παλετοκιβώτια και άλλες επίπεδες επιφάνειες για τη φόρτωση, στεφάνια παλετών και ξύλινα υλικά που χρησιμοποιούνται για τη στερέωση ή στήριξη φορτίων αλλά δεν παραμένουν συνδεδεμένα με το φορτίο (dunnage), ανεξάρτητα εάν χρησιμοποιούνται ή όχι κατά τη μεταφορά αντικειμένων. Η μεταποιημένη ξυλεία που παράγεται με τη χρήση κόλλας, θερμότητας ή πίεσης ή με συνδυασμό των μεθόδων αυτών και το υλικό συσκευασίας που αποτελείται εξ ολοκλήρου από ξύλο πάχους 6 mm ή λιγότερο εξαιρούνται.
            
         Άρθρο 2
   Επισκοπήσεις σε περιοχές στις οποίες δεν είναι γνωστό ότι έχει εμφανιστεί ο ΝΣΚ
   1.   Τα κράτη μέλη διενεργούν ετησίως επισκοπήσεις για Bursaphelenchus xylophilus (Steiner et Buhrer) Nickle et al. (ο νηματώδης σκώληκας των κωνοφόρων), εφεξής «ΝΣΚ», σε ευπαθή φυτά, ευπαθή ξυλεία και φλοιό και για τον φορέα και καθορίζουν κατά πόσο υπάρχουν στοιχεία που αποδεικνύουν την παρουσία ΝΣΚ στην επικράτειά τους σε περιοχές στις οποίες ο ΝΣΚ δεν είναι γνωστό ότι είχε εμφανιστεί.
   Οι εν λόγω επισκοπήσεις περιλαμβάνουν τη συλλογή και εργαστηριακή εξέταση δειγμάτων ευπαθών φυτών, ευπαθούς ξυλείας και φλοιού καθώς και φορέων. Ο αριθμός δειγμάτων καθορίζεται σύμφωνα με έγκυρες επιστημονικές και τεχνικές αρχές.
   2.   Τα κράτη μέλη κοινοποιούν στην Επιτροπή περιγραφή των επισκοπήσεων που αναφέρονται στην παράγραφο 1, καθορίζοντας τον αριθμό των τόπων επισκόπησης, τις περιοχές που πρέπει να αποτελέσουν αντικείμενο της επισκόπησης και τον αριθμό των δειγμάτων που πρέπει να υποβάλλονται σε εργαστηριακή εξέταση κάθε έτος. Η εν λόγω περιγραφή επισημαίνει τις επιστημονικές και τεχνικές αρχές στις οποίες βασίζονται οι εν λόγω επισκοπήσεις.
   Η εν λόγω περιγραφή διαβιβάζεται στην Επιτροπή έως την 1η Μαρτίου του έτους κατά το οποίο πρέπει να διεξαχθούν οι επισκοπήσεις.
   3.   Κάθε κράτος μέλος ανακοινώνει στην Επιτροπή και στα άλλα κράτη μέλη τα αποτελέσματα των επισκοπήσεων που αναφέρονται στην παράγραφο 1 έως την 1η Μαρτίου του έτους που ακολουθεί το έτος κατά το οποίο διεξήχθησαν οι επισκοπήσεις.
   Άρθρο 3
   Εργαστηριακές εξετάσεις
   Οι εργαστηριακές εξετάσεις για την παρουσία του ΝΣΚ σε ευπαθή φυτά, ευπαθή ξυλεία και φλοιό και σε φορείς πρέπει να διενεργούνται σύμφωνα με το διαγνωστικό πρωτόκολλο για Bursaphelenchus xylophilus που προβλέπεται στο πρότυπο EPPO PM7/4(2) (5). Οι μέθοδοι στο εν λόγω πρότυπο επιτρέπεται να συμπληρώνονται ή να αντικαθίστανται με επιστημονικώς έγκυρες μεθόδους μοριακής διαγνωστικής που αποδείχθηκε ότι έχουν ευαισθησία και αξιοπιστία τουλάχιστον ισοδύναμες προς εκείνες του προτύπου EPPO.
   Άρθρο 4
   Σχέδια έκτακτης ανάγκης
   1.   Έως τις 31 Δεκεμβρίου 2013 κάθε κράτος μέλος καταρτίζει ένα σχέδιο που προσδιορίζει τα μέτρα που πρέπει να ληφθούν στην επικράτειά του σύμφωνα με τα άρθρα 5 έως 16, σε περίπτωση επιβεβαίωσης της παρουσίας ή υπόνοιας παρουσίας του ΝΣΚ, στο εξής «το σχέδιο έκτακτης ανάγκης».
   2.   Στο σχέδιο έκτακτης ανάγκης περιλαμβάνονται τα ακόλουθα:
   
               α)
            
            
               οι ρόλοι και οι αρμοδιότητες των φορέων που εμπλέκονται και της ενιαίας αρχής σε αυτά τα μέτρα·
            
         
               β)
            
            
               οι κανόνες για την κοινοποίηση των εν λόγω μέτρων μεταξύ των φορέων που συμμετέχουν, της ενιαίας αρχής, του σχετικού ιδιωτικού τομέα και του κοινού·
            
         
               γ)
            
            
               οι κανόνες για τις εργαστηριακές εξετάσεις· και
            
         
               δ)
            
            
               οι κανόνες σχετικά με την κατάρτιση του προσωπικού των φορέων που συμμετέχουν στα εν λόγω μέτρα.
            
         3.   Τα κράτη μέλη προβλέπουν την αξιολόγηση και την επανεξέταση των σχεδίων έκτακτης ανάγκης.
   4.   Τα κράτη μέλη κοινοποιούν τα σχέδια έκτακτης ανάγκης στην Επιτροπή, ύστερα από αίτημά της.
   Άρθρο 5
   Οριοθετημένες περιοχές
   1.   Σε περίπτωση που τα αποτελέσματα ετήσιας επισκόπησης, όπως προβλέπεται στο άρθρο 2 παράγραφος 1, δείχνουν την παρουσία του ΝΣΚ σε ευπαθές φυτό σε τμήμα της επικράτειας κράτους μέλους στο οποίο δεν είναι γνωστό ότι είχε προηγουμένως εμφανιστεί ή όταν υπάρχουν αποδεικτικά στοιχεία από τα οποία προκύπτει η παρουσία αυτή με άλλα μέσα, το εν λόγω κράτος μέλος οριοθετεί, χωρίς καθυστέρηση, μια περιοχή σύμφωνα με την παράγραφο 2, η οποία στο εξής καλείται «η οριοθετημένη περιοχή».
   Όταν διαπιστώνεται παρουσία του ΝΣΚ στον φορέα ή σε αποστολή ευπαθούς ξυλείας, ευπαθούς φλοιού ή σε ξύλινο μέσο συσκευασίας, το ενδιαφερόμενο κράτος μέλος διενεργεί έρευνα κοντά στην περιοχή που ο φορέας παγιδεύτηκε ή εκεί όπου βρισκόταν η ευπαθής ξυλεία, ο ευπαθής φλοιός ή το ξύλινο μέσο συσκευασίας κατά τη χρονική στιγμή της διαπίστωσης. Όταν τα αποτελέσματα της εν λόγω έρευνας δείχνουν την παρουσία του ΝΣΚ σε ευπαθές φυτό, εφαρμόζεται επίσης το πρώτο εδάφιο.
   2.   Η οριοθετημένη περιοχή αποτελείται από μια ζώνη στην οποία διαπιστώθηκε ότι είναι παρών ο ΝΣΚ, στο εξής «η προσβεβλημένη ζώνη», και μια ζώνη που περιβάλλει την προσβεβλημένη ζώνη, στο εξής «η ουδέτερη ζώνη». Η ουδέτερη ζώνη έχει πλάτος τουλάχιστον 20 km.
   Όταν εφαρμόζονται τα μέτρα εκρίζωσης σύμφωνα με το άρθρο 6, τα οικεία κράτη μέλη μπορούν να αποφασίσουν να μειώσουν το πλάτος της ουδέτερης ζώνης σε 6 km το λιγότερο, υπό την προϋπόθεση ότι η εν λόγω μείωση δεν θέτει σε κίνδυνο την εκρίζωση.
   3.   Όταν διαπιστώνεται η παρουσία ΝΣΚ σε μια ουδέτερη ζώνη, ορίζεται, χωρίς καθυστέρηση, μια νέα οριοθετημένη περιοχή σύμφωνα με την παράγραφο 1, ώστε να ληφθεί υπόψη αυτό το εύρημα.
   Εναλλακτικά, μπορεί να τροποποιηθεί η υφιστάμενη οριοθετημένη περιοχή, ώστε να ληφθεί υπόψη η εν λόγω διαπίστωση, όταν η εν λόγω περιοχή υπόκειται σε μέτρα εκρίζωσης σύμφωνα με το άρθρο 6.
   Κάθε στοιχείο σχετικά με την παρουσία του ΝΣΚ σε μια ουδέτερη ζώνη κοινοποιείται αμέσως στην Επιτροπή και στα άλλα κράτη μέλη.
   4.   Όταν διαπιστώνεται η παρουσία του ΝΣΚ στην επικράτεια ενός κράτους μέλους και η οριοθετημένη περιοχή επεκτείνεται στην επικράτεια ενός ή περισσότερων άλλων κρατών μελών, το άλλο κράτος μέλος ή τα άλλα κράτη μέλη, σύμφωνα με την παράγραφο 1, καθορίζουν μια οριοθετημένη περιοχή ή οριοθετημένες περιοχές, οι οποίες συμπληρώνουν την ουδέτερη ζώνη με μια ουδέτερη ζώνη ή με ουδέτερες ζώνες των οποίων το πλάτος αντιστοιχεί στο πλάτος της ουδέτερης ζώνης στο κράτος μέλος της διαπίστωσης.
   5.   Τα κράτη μέλη κοινοποιούν τις οριοθετημένες περιοχές στην επικράτειά τους στην Επιτροπή και στα υπόλοιπα κράτη μέλη εντός ενός μήνα από την ημερομηνία κατά την οποία διαπιστώθηκε η παρουσία του ΝΣΚ στην εν λόγω περιοχή.
   Η εν λόγω κοινοποίηση περιλαμβάνει περιγραφή των οριοθετημένων περιοχών, τη θέση τους και τα ονόματα των διοικητικών ενοτήτων τις οποίες αφορά η οριοθέτηση, συνοδευόμενα από χάρτη με τη θέση κάθε οριοθετημένης περιοχής, προσβεβλημένης ζώνης και ουδέτερης ζώνης.
   Τα κράτη μέλη κοινοποιούν στην Επιτροπή και στα υπόλοιπα κράτη μέλη τροποποιήσεις των οριοθετημένων περιοχών στην επικράτειά τους εντός ενός μήνα από την εν λόγω τροποποίηση.
   6.   Όταν οι ετήσιες επισκοπήσεις για τα ευπαθή φυτά και τον φορέα, όπως ορίζεται στο σημείο 6 του παραρτήματος I, δείχνουν ότι δεν διαπιστώθηκε παρουσία του ΝΣΚ στην οικεία οριοθετημένη περιοχή τα τέσσερα προηγούμενα έτη, το οικείο κράτος μέλος μπορεί να αποφασίζει ότι η εν λόγω έκταση δεν είναι πλέον οριοθετημένη. Ένα κράτος μέλος στην κατάσταση που αναφέρεται στο σημείο 5 του παραρτήματος I μπορεί να αποφασίζει ότι η περιοχή δεν είναι πλέον οριοθετημένη σε περίπτωση που η απουσία ΝΣΚ επιβεβαιώνεται από τη δειγματοληψία και τις εργαστηριακές εξετάσεις που αναφέρονται στο σημείο 7 του εν λόγω παραρτήματος.
   Ενημερώνει δε την Επιτροπή και τα άλλα κράτη μέλη σχετικά με την απόφασή του εντός ενός μήνα.
   7.   Η Επιτροπή καταρτίζει κατάλογο των οριοθετημένων περιοχών και κοινοποιεί τον εν λόγω κατάλογο στα κράτη μέλη.
   Ο κατάλογος επικαιροποιείται σύμφωνα με τις κοινοποιήσεις που υποβλήθηκαν στην Επιτροπή σύμφωνα με τις παραγράφους 5 και 6.
   Άρθρο 6
   Εκρίζωση
   1.   Τα κράτη μέλη λαμβάνουν μέτρα, όπως ορίζεται στο παράρτημα I, για την εκρίζωση ΝΣΚ που υπάρχει στις οριοθετημένες περιοχές της επικράτειάς τους.
   Ο ΝΣΚ θεωρείται ότι έχει εκριζωθεί στην περίπτωση κατά την οποία οι ετήσιες επισκοπήσεις για τα ευπαθή φυτά και τον φορέα, όπως ορίζεται στο σημείο 6 του παραρτήματος I, δείχνουν ότι στην οικεία οριοθετημένη περιοχή δεν διαπιστώθηκε παρουσία του ΝΣΚ τα τέσσερα προηγούμενα έτη ή σε περίπτωση που η απουσία του ΝΣΚ επιβεβαιώνεται από τη δειγματοληψία και τις εργαστηριακές εξετάσεις που αναφέρονται στο τρίτο εδάφιο του σημείου 7 του παραρτήματος I.
   2.   Τα κράτη μέλη εξασφαλίζουν ότι τα μέτρα που αναφέρονται στην παράγραφο 1 εφαρμόζονται από προσωπικό με τα δέοντα τεχνικά προσόντα των αρμόδιων επίσημων φορέων ή από οποιαδήποτε άλλα άτομα με τα δέοντα τεχνικά προσόντα που ενεργούν υπό την εποπτεία των αρμόδιων επίσημων φορέων.
   Άρθρο 7
   Περιορισμός
   1.   Όταν από τις ετήσιες επισκοπήσεις για τα ευπαθή φυτά και τον φορέα, όπως ορίζεται στο σημείο 6 του παραρτήματος I, προκύπτει η παρουσία του ΝΣΚ στην οριοθετημένη περιοχή κατά τη διάρκεια μιας περιόδου τουλάχιστον τεσσάρων συνεχών ετών και η πείρα που αποκτήθηκε δείχνει ότι, στην υφιστάμενη κατάσταση, δεν είναι δυνατόν να εκριζωθεί ο ΝΣΚ, το οικείο κράτος μέλος μπορεί αντ’ αυτού να αποφασίσει να περιορίσει τον ΝΣΚ μέσα στην εν λόγω περιοχή.
   Το οικείο κράτος μέλος μπορεί, ωστόσο, πριν από τη λήξη της εν λόγω περιόδου, να αποφασίσει να περιορίσει τον ΝΣΚ, αντί να τον εκριζώσει, σε περιπτώσεις κατά τις οποίες η διάμετρος της προσβεβλημένης ζώνης υπερβαίνει τα 20 km, υπάρχουν στοιχεία παρουσίας του ΝΣΚ σε ολόκληρη την προσβεβλημένη ζώνη και η πείρα που αποκτήθηκε δείχνει ότι, στο πλαίσιο της κατάστασης αυτής, δεν είναι δυνατόν να εκριζωθεί ο ΝΣΚ στην εν λόγω περιοχή.
   Λαμβάνονται μέτρα περιορισμού, όπως ορίζεται στο παράρτημα II.
   2.   Όταν ένα κράτος μέλος αποφασίσει, σύμφωνα με την παράγραφο 1, να εφαρμόσει μέτρα περιορισμού αντί των μέτρων εκρίζωσης, ενημερώνει την Επιτροπή για την εν λόγω απόφαση παραθέτοντας τους λόγους του.
   Στην περίπτωση που εφαρμόζεται η παράγραφος 1 δεύτερο εδάφιο, η Επιτροπή διεξάγει επισκοπήσεις στο εν λόγω κράτος μέλος για να επιβεβαιώσει κατά πόσον πληρούνται οι όροι που προβλέπονται στο εν λόγω εδάφιο.
   3.   Οι οριοθετημένες περιοχές που υπόκεινται σε μέτρα περιορισμού σύμφωνα με την παράγραφο 1 επισημαίνονται στον κατάλογο που αναφέρεται στο άρθρο 5 παράγραφος 7. Τα κράτη μέλη μπορούν να εφαρμόζουν περιοριστικά μέτρα μόνο στις οριοθετημένες περιοχές που έχουν επισημανθεί στον εν λόγω κατάλογο ως υποκείμενες σε περιορισμό του ΝΣΚ.
   4.   Τα κράτη μέλη εξασφαλίζουν ότι τα μέτρα που αναφέρονται στην παράγραφο 1 εκτελούνται από προσωπικό με τα δέοντα τεχνικά προσόντα των αρμόδιων επίσημων φορέων ή με οποιαδήποτε άλλα άτομα με τα δέοντα τεχνικά προσόντα που ενεργούν υπό την εποπτεία των αρμόδιων επίσημων φορέων.
   Άρθρο 8
   Ενημέρωση των επιχειρήσεων και του κοινού
   Όταν εφαρμόζονται τα μέτρα εκρίζωσης σύμφωνα με το άρθρο 6 ή μέτρα περιορισμού σύμφωνα με το άρθρο 7, τα ενδιαφερόμενα κράτη μέλη προβλέπουν μέτρα για την ενημέρωση των ενδιαφερόμενων επιχειρήσεων και του κοινού.
   Άρθρο 9
   Κοινοποίηση των εθνικών μέτρων
   1.   Τα κράτη μέλη, εντός ενός μήνα από την προβλεπόμενη στο πρώτο εδάφιο του άρθρου 16 παράγραφος 1 της οδηγίας 2000/29/ΕΚ κοινοποίηση της εμφάνισης του ΝΣΚ σε τμήμα της επικράτειάς τους στο οποίο η παρουσία του ΝΣΚ ήταν άγνωστη έως τη στιγμή εκείνη, κοινοποιούν στην Επιτροπή και στα άλλα κράτη μέλη τα μέτρα που έλαβαν και εκείνα που αποφάσισαν να λάβουν για την εκρίζωση του ΝΣΚ σύμφωνα με το άρθρο 6.
   2.   Όταν ένα κράτος μέλος λαμβάνει μέτρα για την εκρίζωση του ΝΣΚ σύμφωνα με το άρθρο 6, η κοινοποίηση των μέτρων που αναφέρονται στην παράγραφο 1 περιλαμβάνει τα μέτρα σχετικά με την υλοτομία, τη δειγματοληψία, τις εργαστηριακές εξετάσεις, την απομάκρυνση και τη διάθεση των ευπαθών φυτών, όπως αναφέρεται στα σημεία 2, 3, 4, 5, 7, 8 και 9 του παραρτήματος I, καθώς και τον σχεδιασμό και την οργάνωση των επισκοπήσεων, συμπεριλαμβανομένου του αριθμού των ελέγχων, των δειγμάτων που πρέπει να ληφθούν και των εργαστηριακών εξετάσεων που πρέπει να διενεργηθούν, όπως ορίζεται στο σημείο 6 του παραρτήματος I.
   Όταν ένα κράτος μέλος λαμβάνει μέτρα για τον περιορισμό του ΝΣΚ σύμφωνα με το άρθρο 7, η κοινοποίηση των μέτρων που αναφέρονται στην παράγραφο 1 περιλαμβάνουν τα μέτρα σχετικά με την υλοτομία, τη δειγματοληψία, τις εργαστηριακές εξετάσεις, την απομάκρυνση και τη διάθεση των ευπαθών φυτών και τον σχεδιασμό και την οργάνωση των επισκοπήσεων, συμπεριλαμβανομένου του αριθμού των ελέγχων, των δειγμάτων που πρέπει να ληφθούν και των εργαστηριακών εξετάσεων που πρέπει να διενεργηθούν, όπως αναφέρεται στα σημεία 2 και 3 του παραρτήματος II.
   Η εν λόγω κοινοποίηση των μέτρων περιλαμβάνει, επίσης, περιγραφή των μέτρων για την ενημέρωση των ενδιαφερόμενων επιχειρήσεων και του κοινού σύμφωνα με το άρθρο 8 και των ελέγχων που θα πραγματοποιηθούν σύμφωνα με το άρθρο 11 παράγραφος 1.
   3.   Τα κράτη μέλη κοινοποιούν στην Επιτροπή και στα άλλα κράτη μέλη έως την 1η Μαρτίου κάθε έτους έκθεση σχετικά με τα αποτελέσματα των μέτρων που ελήφθησαν σύμφωνα με άρθρα 6 και 7 κατά το προηγούμενο έτος.
   Η εν λόγω έκθεση περιλαμβάνει τον αριθμό και τη θέση ευρημάτων της παρουσίας του ΝΣΚ, συμπεριλαμβανομένων των χαρτών, τον αριθμό των φυτών σε κακή υγεία και των νεκρών φυτών που ταυτοποιήθηκαν, υλοτομήθηκαν, υποβλήθηκαν σε δειγματοληψία και εργαστηριακές εξετάσεις και το αποτέλεσμα των εν λόγω εργαστηριακών εξετάσεων.
   4.   Τα κράτη μέλη κοινοποιούν, το αργότερο έως την 1η Μαρτίου κάθε έτους σε συνέχεια της κοινοποίησης που αναφέρεται στην παράγραφο 1, στην Επιτροπή και στα άλλα κράτη μέλη τα μέτρα που αποφάσισαν να λάβουν στο πλαίσιο του εν λόγω έτους για την εκρίζωση του ΝΣΚ σύμφωνα με το άρθρο 6.
   5.   Όταν ένα κράτος μέλος αποφασίζει να περιορίσει τον ΝΣΚ σε μια οριοθετημένη περιοχή σύμφωνα με το άρθρο 7 παράγραφος 1, κοινοποιεί αμέσως στην Επιτροπή και τα άλλα κράτη μέλη μια αναλόγως αναθεωρημένη έκδοση της κοινοποίησης των μέτρων που αναφέρονται στην παράγραφο 1.
   Η εν λόγω κοινοποίηση των μέτρων μπορεί να καλύπτει περίοδο έως και 5 ετών στην περίπτωση μιας οριοθετημένης περιοχής που υπόκειται σε μέτρα περιορισμού σύμφωνα με το άρθρο 7. Εφόσον η κοινοποίηση καλύπτει διάστημα μεγαλύτερο του ενός έτους, τα οικεία κράτη μέλη κοινοποιούν στην Επιτροπή και τα άλλα κράτη μέλη, μια αναθεωρημένη έκδοση της εν λόγω κοινοποίησης των μέτρων έως τις 31 Οκτωβρίου του έτους λήξης της.
   Όταν αποφασιστούν σημαντικές αλλαγές στα μέτρα περιορισμού, η εν λόγω κοινοποίηση των μέτρων αναθεωρείται και κοινοποιείται στην Επιτροπή και τα άλλα κράτη μέλη χωρίς καθυστέρηση.
   Άρθρο 10
   Μετακίνηση ευπαθών φυτών και ευπαθούς ξυλείας και φλοιού εντός της Ένωσης
   1.   Ευπαθή φυτά και ευπαθής ξυλεία και φλοιός μετακινούνται μόνον από οριοθετημένες περιοχές σε περιοχές εκτός των οριοθετημένων περιοχών και από προσβεβλημένες ζώνες σε ουδέτερες ζώνες, εφόσον πληρούνται οι όροι, όπως ορίζεται στο τμήμα 1 του παραρτήματος III.
   2.   Ευπαθή φυτά και ευπαθής ξυλεία και φλοιός μετακινούνται εντός προσβεβλημένων ζωνών που υπόκεινται σε μέτρα εκρίζωσης, μόνον εφόσον πληρούνται οι προϋποθέσεις, όπως ορίζεται στο τμήμα 2 του παραρτήματος III.
   3.   Τα κράτη μέλη μπορούν να περιορίζουν τη μετακίνηση ευπαθών φυτών και ευπαθούς ξυλείας και φλοιού εντός προσβεβλημένων ζωνών που υπόκεινται σε περιοριστικά μέτρα.
   Άρθρο 11
   Έλεγχοι σχετικά με τις μετακινήσεις από οριοθετημένες περιοχές σε περιοχές εκτός των οριοθετημένων περιοχών και από προσβεβλημένες ζώνες σε ουδέτερες ζώνες
   1.   Τα κράτη μέλη διενεργούν συχνά τυχαίους δειγματοληπτικούς ελέγχους σε ευπαθή φυτά και ευπαθή ξυλεία και φλοιό που μετακινούνται από οριοθετημένες περιοχές που βρίσκονται στην επικράτειά τους σε περιοχές εκτός των οριοθετημένων περιοχών και από προσβεβλημένες ζώνες που βρίσκονται στην επικράτειά τους σε ουδέτερες ζώνες.
   Κατά τη λήψη απόφασης σε μια συγκεκριμένη περίπτωση σχετικά με το σημείο διενέργειας των ελέγχων, τα κράτη μέλη στηρίζουν την απόφασή τους στον κίνδυνο που υπάρχει τα φυτά ή η ξυλεία και ο φλοιός που πρέπει να ελεγχθούν να φέρουν ζωντανούς ΝΣΚ, λαμβάνοντας υπόψη την προέλευση των αποστολών, τον βαθμό ευπάθειας των εν λόγω φυτών, ξυλείας και φλοιού και την προηγούμενη συμμόρφωση με την παρούσα απόφαση και την απόφαση 2006/133/ΕΚ από την επιχείρηση που είναι υπεύθυνη για τη μετακίνηση.
   Οι έλεγχοι των ευπαθών φυτών και της ευπαθούς ξυλείας και φλοιού πραγματοποιούνται στους ακόλουθους τόπους:
   
               α)
            
            
               στα σημεία όπου μετακινούνται από προσβεβλημένες ζώνες σε ουδέτερες ζώνες·
            
         
               β)
            
            
               στα σημεία όπου μετακινούνται από ουδέτερες ζώνες σε μη οριοθετημένες περιοχές·
            
         
               γ)
            
            
               στον τόπο προορισμού τους στην ουδέτερη ζώνη· και
            
         
               δ)
            
            
               στον τόπο προέλευσής τους στην προσβεβλημένη ζώνη, όπως τα πριονιστήρια, από τα οποία εξέρχονται της προσβεβλημένης ζώνης.
            
         Τα κράτη μέλη μπορούν να αποφασίζουν να διενεργούν επιπλέον ελέγχους σε άλλους τόπους από εκείνους που αναφέρονται στα στοιχεία α) έως δ).
   Οι εν λόγω έλεγχοι περιλαμβάνουν έλεγχο εγγράφων όσον αφορά τις απαιτήσεις που προβλέπονται στο τμήμα 1 του παραρτήματος III, έλεγχο ταυτότητας και, στην περίπτωση μη συμμόρφωσης ή υπόνοιας μη συμμόρφωσης με τις εν λόγω απαιτήσεις, φυτοϋγειονομικό έλεγχο, ο οποίος περιλαμβάνει εργαστηριακές εξετάσεις ανίχνευσης του ΝΣΚ.
   2.   Τα κράτη μέλη διενεργούν τυχαίους δειγματοληπτικούς ελέγχους σε ευπαθή φυτά και ευπαθή ξυλεία και φλοιό που μετακινούνται από οριοθετημένες περιοχές που βρίσκονται εκτός της επικράτειάς τους σε περιοχές εντός της επικράτειάς τους εκτός οριοθετημένων περιοχών.
   Οι εν λόγω έλεγχοι περιλαμβάνουν έλεγχο εγγράφων όσον αφορά τις απαιτήσεις που προβλέπονται στο τμήμα 1 του παραρτήματος III, έλεγχο ταυτότητας και φυτοϋγειονομικό έλεγχο, ο οποίος περιλαμβάνει εργαστηριακές εξετάσεις ανίχνευσης του ΝΣΚ.
   3.   Τα αποτελέσματα των ελέγχων που αναφέρονται στην παράγραφο 1 κοινοποιούνται στην Επιτροπή και στα άλλα κράτη μέλη σε μηνιαία βάση, ενώ εκείνων που αναφέρονται στην παράγραφο 2 σε ετήσια βάση, έως την 1η Μαρτίου.
   Όταν, κατά τους ελέγχους αυτούς, προκύπτει παρουσία ΝΣΚ σε ευπαθή φυτά ή ευπαθή ξυλεία ή φλοιό, το κράτος μέλος ενημερώνει αμέσως την Επιτροπή και τα άλλα κράτη μέλη για τη διαπίστωση αυτή.
   Άρθρο 12
   Μέτρα στην περίπτωση μη συμμόρφωσης με το άρθρο 10
   Όταν οι έλεγχοι που αναφέρονται στο άρθρο 11 δείχνουν ότι δεν τηρούνται οι διατάξεις του τμήματος 1 ή του τμήματος 2 του παραρτήματος III, το κράτος μέλος το οποίο πραγματοποίησε τους εν λόγω ελέγχους υποβάλλει αμέσως το υλικό που δεν πληροί τις προδιαγραφές σε ένα από τα ακόλουθα μέτρα:
   
               α)
            
            
               καταστροφή·
            
         
               β)
            
            
               μετακίνηση, υπό επίσημη εποπτεία, σε εγκατάσταση μεταχείρισης που έχει εγκριθεί ειδικά για τον σκοπό αυτό, όπου υποβάλλεται σε θερμική μεταχείριση ώστε να επιτευχθεί ελάχιστη θερμοκρασία 56 °C επί τουλάχιστον 30 λεπτά σε όλη την ευπαθή ξυλεία και φλοιό, εξασφαλίζοντας ότι είναι απαλλαγμένα από ζωντανούς ΝΣΚ και ζωντανούς φορείς·
            
         
               γ)
            
            
               όταν το μη συμμορφούμενο υλικό αποτελείται από ξύλινα μέσα συσκευασίας σε τρέχουσα χρήση για τη μεταφορά αντικειμένων και με την επιφύλαξη των διατάξεων του παραρτήματος III, επιστρέφεται, υπό επίσημη εποπτεία, στον τόπο αποστολής ή σε τοποθεσία πλησίον της τοποθεσίας της απόρριψης, για την εκ νέου συσκευασία των εν λόγω αντικειμένων και την καταστροφή του εν λόγω ξύλινου μέσου συσκευασίας, αποτρέποντας παράλληλα κάθε κίνδυνο για την εξάπλωση του ΝΣΚ.
            
         Άρθρο 13
   Έγκριση εγκαταστάσεων μεταχείρισης
   1.   Κράτη μέλη στην επικράτεια των οποίων υπάρχει οριοθετημένη περιοχή εγκρίνουν εγκαταστάσεις μεταχείρισης επαρκώς εξοπλισμένες για να διενεργούν ένα ή περισσότερα από τα ακόλουθα καθήκοντα, όπως ορίζεται στο παράρτημα III:
   
               α)
            
            
               μεταχείριση ευπαθούς ξυλείας και φλοιού, όπως ορίζεται στο σημείο 2 στοιχείο α) του τμήματος 1 του εν λόγω παραρτήματος και στο σημείο 2 πρώτο εδάφιο στοιχείο γ) του τμήματος 2 του εν λόγω παραρτήματος·
            
         
               β)
            
            
               έκδοση φυτοϋγειονομικών διαβατηρίων που προβλέπονται στην οδηγία 92/105/ΕΟΚ της Επιτροπής (6) για ευπαθή ξυλεία και φλοιό που υπέστησαν μεταχείριση από την εν λόγω εγκατάσταση μεταχείρισης σύμφωνα με το στοιχείο α) της παρούσας παραγράφου, όπως αναφέρεται στο σημείο 2 στοιχείο β) του τμήματος 1 του παραρτήματος III και στο σημείο 2 δεύτερο εδάφιο στοιχείο β) του τμήματος 2 του εν λόγω παραρτήματος·
            
         
               γ)
            
            
               μεταχείριση ξύλινων μέσων συσκευασίας, όπως ορίζεται στο σημείο 3 στοιχείο α) του τμήματος 1 του εν λόγω παραρτήματος και στο σημείο 3 του τμήματος 2 του εν λόγω παραρτήματος· και
            
         
               δ)
            
            
               σήμανση του ξύλινων μέσων συσκευασίας που υπέστησαν μεταχείριση από την εν λόγω εγκατάσταση μεταχείρισης σύμφωνα με το στοιχείο γ), όπως ορίζεται στο σημείο 3 στοιχείο β) του τμήματος 1 του παραρτήματος III και στο σημείο 3 του τμήματος 2 του εν λόγω παραρτήματος, σύμφωνα με το παράρτημα II του διεθνούς προτύπου για φυτοϋγειονομικά μέτρα αριθ. 15 του Οργανισμού Επισιτισμού και Γεωργίας των Ηνωμένων Εθνών (FAO).
            
         Οι εγκαταστάσεις αυτές καλούνται στο εξής «εγκεκριμένες εγκαταστάσεις μεταχείρισης».
   2.   Οι εγκεκριμένες εγκαταστάσεις μεταχείρισης εξασφαλίζουν την ιχνηλασιμότητα της ευπαθούς ξυλείας, φλοιού και ξύλινων μέσων συσκευασίας που έχουν υποστεί μεταχείριση.
   Άρθρο 14
   Έγκριση σήμανσης
   1.   Κράτη μέλη, στην επικράτεια των οποίων υπάρχει οριοθετημένη περιοχή, εγκρίνουν παραγωγούς ξύλινων μέσων συσκευασίας με επαρκή εξοπλισμό να σημαίνουν, σύμφωνα με το παράρτημα II του διεθνούς προτύπου για φυτοϋγειονομικά μέτρα αριθ. 15 του FAO, τα ξύλινα μέσα συσκευασίας που συναρμολογούν από ξύλο το οποίο έχει υποστεί μεταχείριση από εγκεκριμένη εγκατάσταση μεταχείρισης και συνοδεύεται από το φυτοϋγειονομικό διαβατήριο που αναφέρεται στην οδηγία 92/105/ΕΟΚ.
   Οι εν λόγω παραγωγοί αναφέρονται στο εξής ως «εγκεκριμένοι παραγωγοί ξύλινων μέσων συσκευασίας».
   2.   Οι εγκεκριμένοι παραγωγοί ξύλινων μέσων συσκευασίας χρησιμοποιούν αποκλειστικά ξυλεία που προέρχεται από εγκαταστάσεις μεταχείρισης οι οποίες έχουν εγκριθεί ειδικά για τον σκοπό αυτό και η οποία συνοδεύεται από το φυτοϋγειονομικό διαβατήριο που αναφέρεται στην οδηγία 92/105/ΕΟΚ για την παραγωγή ξύλινων μέσων συσκευασίας και εξασφαλίζουν ότι η ξυλεία που χρησιμοποιείται για τον σκοπό αυτό μπορεί να ιχνηλατηθεί έως τις εν λόγω εγκαταστάσεις μεταχείρισης.
   Άρθρο 15
   Εποπτεία των εγκεκριμένων εγκαταστάσεων μεταχείρισης και εγκεκριμένων παραγωγών ξύλινων μέσων συσκευασίας
   Τα κράτη μέλη εποπτεύουν τις εγκεκριμένες εγκαταστάσεις μεταχείρισης και τους εγκεκριμένους παραγωγούς ξύλινων μέσων συσκευασίας για να εξασφαλίζεται ότι εκτελούν σωστά τα καθήκοντά τους, όπως ορίζεται στην άδειά τους.
   Τα κράτη μέλη εξασφαλίζουν ότι η εποπτεία πραγματοποιείται από προσωπικό με τα δέοντα τεχνικά προσόντα των αρμόδιων επίσημων φορέων ή από οποιαδήποτε άλλα άτομα με τα δέοντα τεχνικά προσόντα που ενεργούν υπό την εποπτεία των αρμόδιων επίσημων φορέων.
   Άρθρο 16
   Ανάκληση των αδειών των εγκεκριμένων εγκαταστάσεων μεταχείρισης και εγκεκριμένων παραγωγών ξύλινων μέσων συσκευασίας
   1.   Εάν το κράτος μέλος το οποίο χορήγησε την άδεια ενημερώνεται για την παρουσία ΝΣΚ σε ευπαθή ξυλεία, φλοιό ή ξύλινο μέσο συσκευασίας, που έχει υποβληθεί σε μεταχείριση από μια εγκεκριμένη εγκατάσταση μεταχείρισης, οφείλει να ανακαλέσει αμέσως την εν λόγω άδεια.
   Εάν το κράτος μέλος το οποίο χορήγησε την άδεια ενημερώνεται για την παρουσία ΝΣΚ σε ευπαθές ξύλινο μέσο συσκευασίας, που έχει σημανθεί από εγκεκριμένο παραγωγό ξύλινων μέσων συσκευασίας, ανακαλεί αμέσως την εν λόγω άδεια.
   2.   Με την επιφύλαξη των διατάξεων της παραγράφου 1, εάν το κράτος μέλος το οποίο χορήγησε την άδεια ενημερώνεται για το γεγονός ότι εγκεκριμένη εγκατάσταση μεταχείρισης ή εγκεκριμένος παραγωγός ξύλινων μέσων συσκευασίας δεν εκτελεί σωστά τα καθήκοντά του, όπως ορίζεται στην άδειά του, λαμβάνει τα αναγκαία μέτρα για να εξασφαλίσει την τήρηση των άρθρων 13 και 14.
   Άρθρο 17
   Κατάλογος εγκεκριμένων εγκαταστάσεων μεταχείρισης και εγκεκριμένων παραγωγών ξύλινων μέσων συσκευασίας
   1.   Τα κράτη μέλη ενημερώνουν την Επιτροπή όταν εγκρίνουν μια εγκατάσταση μεταχείρισης σύμφωνα με το άρθρο 13 ή παραγωγό ξύλινων μέσων συσκευασίας σύμφωνα με το άρθρο 14 και όταν ανακαλούν την εν λόγω άδεια.
   2.   Η Επιτροπή καταρτίζει κατάλογο των εγκεκριμένων εγκαταστάσεων μεταχείρισης και των εγκεκριμένων παραγωγών υλικών ξύλινων συσκευασιών και διαβιβάζει τον εν λόγω κατάλογο στα κράτη μέλη. Το μέρος Α του εν λόγω καταλόγου περιλαμβάνει τις εγκεκριμένες εγκαταστάσεις μεταχείρισης. Το μέρος Β του εν λόγω καταλόγου περιλαμβάνει τους εγκεκριμένους παραγωγούς ξύλινων μέσων συσκευασίας. Ο εν λόγω κατάλογος επικαιροποιείται με βάση τις πληροφορίες που λαμβάνονται από τα κράτη μέλη.
   Άρθρο 18
   Κατάργηση
   Η απόφαση 2006/133/ΕΚ καταργείται.
   Άρθρο 19
   Επανεξέταση
   Η παρούσα απόφαση θα επανεξεταστεί το αργότερο έως τις 31 Ιουλίου 2015.
   Άρθρο 20
   Ημερομηνία εφαρμογής
   Η δεύτερη πρόταση του σημείου 2 στοιχείο α) του τμήματος 1 του παραρτήματος III και η δεύτερη πρόταση του σημείου 2 στοιχείο γ) του τμήματος 2 του εν λόγω παραρτήματος εφαρμόζονται από την 1η Ιανουαρίου 2013.
   Άρθρο 21
   Αποδέκτες
   Η παρούσα απόφαση απευθύνεται στα κράτη μέλη.
   
      Βρυξέλλες, 26 Σεπτεμβρίου 2012.
      
         
            Για την Επιτροπή
         
         John DALLI
         
            Μέλος της Επιτροπής
         
      
   
   
      (1)  ΕΕ L 169 της 10.7.2000, σ. 1.
   
      (2)  ΕΕ L 52 της 23.2.2006, σ. 34.
   
      (3)  ΕΕ L 206 της 22.7.1992, σ. 7.
   
      (4)  ΕΕ L 20 της 26.1.2010, σ. 7.
   
      (5)  EPPO Bulletin 39 (3): 344-353.
   
      (6)  ΕΕ L 4 της 8.1.1993, σ. 22.
   
      ΠΑΡΑΡΤΗΜΑ I
      
         Μέτρα εκρίζωσης που προβλέπονται στο άρθρο 6
      
      
                  1.
               
               
                  Τα κράτη μέλη, σύμφωνα με το άρθρο 6, λαμβάνουν μέτρα στις οριοθετημένες περιοχές για την εκρίζωση του ΝΣΚ, όπως αναφέρονται στα σημεία 2 έως 10.
                  Τα κράτη μέλη περιλαμβάνουν λεπτομερή περιγραφή των εν λόγω μέτρων στην κοινοποίηση που προβλέπεται στο άρθρο 9 παράγραφος 1.
               
            
                  2.
               
               
                  Όταν ορίζεται μια οριοθετημένη περιοχή, το ενδιαφερόμενο κράτος μέλος δημιουργεί, αμέσως, στην εν λόγω περιοχή, μια ζώνη με ελάχιστη ακτίνα 500 m γύρω από κάθε ευπαθές φυτό στο οποίο έχει βρεθεί ΝΣΚ, στο εξής «η πλήρως υλοτομημένη ζώνη». Η πραγματική ακτίνα της ζώνης αυτής καθορίζεται, για κάθε ευπαθές φυτό στο οποίο διαπιστώθηκε παρουσία ΝΣΚ, με βάση τον κίνδυνο μετάδοσης του ΝΣΚ από τον φορέα σε απόσταση μεγαλύτερη από 500 m από το εν λόγω ευπαθές φυτό.
                  Στην πλήρως υλοτομημένη ζώνη όλα τα ευπαθή φυτά πρέπει να υλοτομηθούν, να απομακρυνθούν ή να διατεθούν. Η υλοτόμηση και καταστροφή των εν λόγω φυτών πραγματοποιείται από το εξωτερικό της ζώνης προς το κέντρο της. Πρέπει να λαμβάνονται όλες οι αναγκαίες προφυλάξεις, ώστε να αποφεύγεται η εξάπλωση του ΝΣΚ και του φορέα του κατά την υλοτόμηση.
                  Όλα τα νεκρά φυτά, όλα τα φυτά σε κακή κατάσταση υγείας και ορισμένα φυτά που φαίνονται υγιή, που επιλέχθηκαν με βάση τον κίνδυνο εξάπλωσης του ΝΣΚ στη συγκεκριμένη περίπτωση, υπόκεινται σε δειγματοληψία μετά την υλοτομία. Η δειγματοληψία διενεργείται σε διάφορα μέρη κάθε φυτού, συμπεριλαμβανομένης της κορυφής της κόμης. Όλα τα δείγματα υποβάλλονται σε εργαστηριακή εξέταση για την ανίχνευση του ΝΣΚ.
               
            
                  3.
               
               
                  Εάν ένα κράτος μέλος καταλήγει στο συμπέρασμα ότι η δημιουργία μιας πλήρως υλοτομημένης ζώνης ακτίνας 500 m, όπως αναφέρεται στο σημείο 2, έχει μη αποδεκτές κοινωνικές ή περιβαλλοντικές επιπτώσεις, η ελάχιστη ακτίνα της πλήρως υλοτομημένης ζώνης μπορεί να μειωθεί σε 100 m γύρω από κάθε ευπαθές φυτό στο οποίο έχει διαπιστωθεί παρουσία του ΝΣΚ.
                  Σε εξαιρετικές περιπτώσεις ορισμένων επιμέρους φυτών που ευρίσκονται εντός της εν λόγω πλήρως υλοτομημένης ζώνης, όταν το κράτος μέλος καταλήγει στο συμπέρασμα ότι η υλοτομία τους κρίνεται ακατάλληλη, μπορεί να εφαρμοστεί εναλλακτικό μέτρο εκρίζωσης του ΝΣΚ μόνο στα εν λόγω φυτά, το οποίο προσφέρει το ίδιο επίπεδο προστασίας κατά της εξάπλωσης του ΝΣΚ. Ο λόγος για το εν λόγω συμπέρασμα και η περιγραφή του εν λόγω μέτρου κοινοποιείται στην Επιτροπή με την κοινοποίηση που αναφέρεται στο άρθρο 9 παράγραφος 1.
               
            
                  4.
               
               
                  Όταν εφαρμόζεται το σημείο 3, όλα τα ευπαθή φυτά που βρίσκονται σε απόσταση μεταξύ 100 m και 500 m από τα ευπαθή φυτά στα οποία διαπιστώθηκε παρουσία ΝΣΚ και τα οποία εξαιρούνται από υλοτομία, υπόκεινται στα ακόλουθα μέτρα:
                  
                              α)
                           
                           
                              η ετήσια δειγματοληψία και οι εργαστηριακές εξετάσεις των εν λόγω ευπαθών φυτών για την ανίχνευση του ΝΣΚ με βάση πρόγραμμα δειγματοληψίας ικανό να επιβεβαιώνει, με αξιοπιστία 99 %, ότι το επίπεδο παρουσίας του ΝΣΚ στα εν λόγω ευπαθή φυτά είναι κάτω από 0,1 %·
                           
                        
                              β)
                           
                           
                              από το πρώτο έτος έως την ολοκλήρωση της εκρίζωσης, όπως προβλέπεται στο άρθρο 6 παράγραφος 1, ή έως ότου ληφθεί απόφαση για την εφαρμογή μέτρων περιορισμού, όπως προβλέπεται στο άρθρο 7 παράγραφος 1, διενέργεια ελέγχων κάθε δύο μήνες από τα κράτη μέλη κατά τη διάρκεια της περιόδου πτήσης του φορέα των εν λόγω ευπαθών φυτών για σημεία ή συμπτώματα παρουσίας του ΝΣΚ, και, στη συνέχεια, δειγματοληψία και εργαστηριακές εξετάσεις στα εν λόγω φυτά για την ανίχνευση ΝΣΚ όταν παρατηρούνται τα εν λόγω σημεία ή συμπτώματα.
                           
                        Οι λόγοι για το συμπέρασμα που αναφέρεται στο σημείο 3 και η περιγραφή των μέτρων που προβλέπονται στα στοιχεία α) και β) περιλαμβάνονται στην κοινοποίηση που προβλέπεται στο άρθρο 9 παράγραφος 1.
               
            
                  5.
               
               
                  Όταν ένα κράτος μέλος διαθέτει στοιχεία ότι δεν διαπιστώνεται η ύπαρξη του φορέα στην επικράτειά του με βάση επισκοπήσεις για την ανίχνευση του φορέα στην επικράτειά του κατά τα τρία τελευταία έτη, η ελάχιστη ακτίνα της πλήρως υλοτομημένης ζώνης είναι 100 m γύρω από κάθε ευπαθές φυτό στο οποίο έχει ανιχνευτεί ΝΣΚ, εκτός εάν οι επισκοπήσεις που αναφέρονται στο σημείο 6 αποδεικνύουν την παρουσία του φορέα εντός της οριοθετημένης περιοχής.
                  Τα εν λόγω αποδεικτικά στοιχεία περιλαμβάνονται στην κοινοποίηση που προβλέπεται στο άρθρο 9 παράγραφος 1.
               
            
                  6.
               
               
                  Τα κράτη μέλη εκτελούν ετήσιες επισκοπήσεις για τα ευπαθή φυτά και τον φορέα στις οριοθετημένες περιοχές, διενεργώντας ελέγχους, δειγματοληψίες και εργαστηριακές εξετάσεις στα εν λόγω φυτά και στον φορέα για την παρουσία του ΝΣΚ. Οι εν λόγω επισκοπήσεις δίνουν ιδιαίτερη προσοχή σε ευπαθή φυτά που είναι νεκρά, σε κακή κατάσταση υγείας ή βρίσκονται σε περιοχές που έχουν πληγεί από πυρκαγιά ή καταιγίδα. Επίσης, οι εν λόγω επισκοπήσεις περιλαμβάνουν συστηματική δειγματοληψία ευπαθών φυτών που φαίνονται υγιή. Η ένταση των επισκοπήσεων σε απόσταση 3 000 m γύρω από κάθε ευπαθές φυτό στο οποίο διαπιστώθηκε ΝΣΚ είναι τουλάχιστον τετραπλάσια της έντασης των επισκοπήσεων που διεξάγονται από την απόσταση των 3 000 m έως το εξωτερικό όριο της ζώνης απομόνωσης.
               
            
                  7.
               
               
                  Τα κράτη μέλη εντοπίζουν και υλοτομούν, σε ολόκληρη την οριοθετημένη περιοχή, όλα τα ευπαθή φυτά στα οποία διαπιστώθηκε η παρουσία ΝΣΚ, καθώς και εκείνα που είναι νεκρά, σε κακή κατάσταση υγείας ή βρίσκονται σε περιοχές που έχουν πληγεί από πυρκαγιά ή καταιγίδα. Απομακρύνουν και διαθέτουν φυτά που υλοτομήθηκαν και τα υπολείμματα υλοτομίας, λαμβάνοντας όλες τις αναγκαίες προφυλάξεις για να αποφευχθεί η εξάπλωση του νηματώδους σκώληκα των κωνοφόρων και του φορέα του έως το τέλος της υλοτομίας. Πληρούν τις ακόλουθες προϋποθέσεις:
                  
                              α)
                           
                           
                              ευπαθή φυτά που ταυτοποιούνται εκτός της περιόδου πτήσης του φορέα, πριν από την επόμενη περίοδο πτήσης, υλοτομούνται και είτε καταστρέφονται επιτόπου είτε απομακρύνονται και η ξυλεία και ο φλοιός τους υποβάλλονται σε μεταχείριση, όπως ορίζεται στο σημείο 2 στοιχείο α) του τμήματος 1 του παραρτήματος III ή σε μεταποίηση, όπως προβλέπεται στο σημείο 2 στοιχείο β) του τμήματος 2 του παραρτήματος III.
                           
                        
                              β)
                           
                           
                              ευπαθή φυτά που ταυτοποιούνται κατά την περίοδο πτήσης του φορέα υλοτομούνται αμέσως και είτε καταστρέφονται επιτόπου είτε απομακρύνονται και η ξυλεία και ο φλοιός τους υποβάλλονται σε μεταχείριση, όπως ορίζεται στο σημείο 2 στοιχείο α) του τμήματος 1 του παραρτήματος III ή σε μεταποίηση, όπως προβλέπεται στο σημείο 2 στοιχείο β) του τμήματος 2 του παραρτήματος III.
                           
                        Τα υλοτομηθέντα ευπαθή φυτά στα οποία δεν έχει ήδη διαπιστωθεί η παρουσία ΝΣΚ υποβάλλονται σε δειγματοληψία και σε εργαστηριακές εξετάσεις για την ανίχνευση του ΝΣΚ, σύμφωνα με πρόγραμμα δειγματοληψίας ικανό να επιβεβαιώνει, με αξιοπιστία 99 %, ότι το επίπεδο παρουσίας του ΝΣΚ στα εν λόγω ευπαθή φυτά είναι κάτω από 0,1 %.
                  Όταν εφαρμόζεται το σημείο 5, τα κράτη μέλη μπορούν, ωστόσο, να αποφασίσουν να προβούν σε δειγματοληψία και εργαστηριακές εξετάσεις για την ανίχνευση του ΝΣΚ στα ευπαθή φυτά που αναφέρονται στο πρώτο εδάφιο χωρίς την υλοτόμησή τους, σύμφωνα με πρόγραμμα δειγματοληψίας ικανό να επιβεβαιώνει, με αξιοπιστία 99 %, ότι το επίπεδο παρουσίας του ΝΣΚ στα εν λόγω ευπαθή φυτά είναι κάτω από 0,1 %. Το πρώτο εδάφιο δεν ισχύει για ευπαθή φυτά στα οποία ανιχνεύτηκε ΝΣΚ.
               
            
                  8.
               
               
                  Όσον αφορά την ευπαθή ξυλεία που ταυτοποιείται στην οριοθετημένη περιοχή κατά τη διάρκεια της περιόδου πτήσης του φορέα, όπως αναφέρεται στο σημείο 7 στοιχείο β), τα κράτη μέλη αποφλοιώνουν κορμούς υλοτομηθέντων ευπαθών φυτών ή μεταχειρίζονται τους εν λόγω κορμούς με ένα εντομοκτόνο που είναι γνωστό ότι είναι αποτελεσματικό κατά του φορέα ή καλύπτουν τους εν λόγω κορμούς με δίχτυ κατά των εντόμων εμποτισμένο με ένα τέτοιο εντομοκτόνο αμέσως μετά την υλοτομία. Μετά την αποφλοίωση, τη μεταχείριση ή την κάλυψη, η ευπαθής ξυλεία, υπό επίσημη εποπτεία, μεταφέρεται αμέσως σε μέρος αποθήκευσης ή σε εξουσιοδοτημένη εγκατάσταση μεταχείρισης. Ξυλεία που δεν έχει αποφλοιωθεί υφίσταται μεταχείριση, άμεσα, στο χώρο αποθήκευσής της ή σε εγκεκριμένη εγκατάσταση μεταχείρισης, για μία ακόμη φορά, με εντομοκτόνο που είναι γνωστό ότι είναι αποτελεσματικό κατά του φορέα ή καλύπτεται με δίχτυ κατά των εντόμων εμποτισμένο με το εν λόγω εντομοκτόνο.
                  Απορρίμματα ξυλείας που παράγονται κατά τη στιγμή της υλοτομίας ευπαθών φυτών που εγκαταλείπονται στο χώρο κόβονται σε τεμάχια πάχους και πλάτους κάτω των 3 cm.
               
            
                  9.
               
               
                  Τα κράτη μέλη αφαιρούν και διαθέτουν όλα τα ευπαθή φυτά που καλλιεργήθηκαν σε τόπους παραγωγής φυτών προς φύτευση στους οποίους ανιχνεύθηκε ΝΣΚ από την έναρξη του τελευταίου πλήρους βλαστικού κύκλου, λαμβάνοντας όλες τις απαραίτητες προφυλάξεις για να αποφευχθεί η εξάπλωση του ΝΣΚ και του φορέα του κατά τη διάρκεια των εν λόγω δραστηριοτήτων.
               
            
                  10.
               
               
                  Τα κράτη μέλη προβλέπουν πρωτόκολλο υγιεινής για όλα τα οχήματα που μεταφέρουν δασικά προϊόντα και μηχανήματα για την επεξεργασία των δασικών προϊόντων, προκειμένου να εξασφαλισθεί ότι ο ΝΣΚ δεν μπορεί να εξαπλωθεί με τα εν λόγω οχήματα και μηχανήματα.
               
            
   
      ΠΑΡΑΡΤΗΜΑ II
      
         Μέτρα περιορισμού που προβλέπονται στο άρθρο 7
      
      
                  1.
               
               
                  Τα κράτη μέλη, σύμφωνα με το άρθρο 7, λαμβάνουν μέτρα στις οριοθετημένες περιοχές, που πρέπει να έχουν ουδέτερη ζώνη πλάτους τουλάχιστον 20 km, για να περιορίσουν τον ΝΣΚ, όπως αναφέρεται στα σημεία 2 και 3.
                  Τα κράτη μέλη περιλαμβάνουν λεπτομερή περιγραφή των εν λόγω μέτρων στην κοινοποίηση που προβλέπεται στο άρθρο 9 παράγραφος 1.
               
            
                  2.
               
               
                  Τα κράτη μέλη διενεργούν ετήσιες επισκοπήσεις για τα ευπαθή φυτά και τον φορέα στις προσβεβλημένες ζώνες, διεξάγοντας ελέγχους, δειγματοληψίες και εργαστηριακές εξετάσεις στα εν λόγω φυτά και στον φορέα για την ανίχνευση του ΝΣΚ. Οι εν λόγω επισκοπήσεις δίνουν ιδιαίτερη προσοχή σε ευπαθή φυτά που είναι νεκρά, σε κακή κατάστασης υγείας ή βρίσκονται σε περιοχές που έχουν πληγεί από πυρκαγιά ή καταιγίδα. Τα κράτη μέλη υλοτομούν όλα τα ευπαθή φυτά στα οποία βρίσκεται ΝΣΚ και απομακρύνουν και διαθέτουν τα εν λόγω φυτά και τα υπολείμματα της υλοτομίας τους, λαμβάνοντας όλες τις αναγκαίες προφυλάξεις για να αποφευχθεί η εξάπλωση του ΝΣΚ και του φορέα του.
               
            
                  3.
               
               
                  Τα κράτη μέλη λαμβάνουν τα ακόλουθα μέτρα στις ουδέτερες ζώνες:
                  
                              α)
                           
                           
                              τα κράτη μέλη διενεργούν ετήσιες επισκοπήσεις για τα ευπαθή φυτά και τον φορέα στις ουδέτερες ζώνες, διεξάγοντας ελέγχους, δειγματοληψίες και εργαστηριακές εξετάσεις στα εν λόγω φυτά αυτά και στον φορέα για την ανίχνευση του ΝΣΚ. Οι εν λόγω επισκοπήσεις δίνουν ιδιαίτερη προσοχή σε ευπαθή φυτά που είναι νεκρά, σε κακή κατάστασης υγείας ή βρίσκονται σε περιοχές που έχουν πληγεί από πυρκαγιά ή καταιγίδα. Επίσης, οι εν λόγω επισκοπήσεις περιλαμβάνουν τη συστηματική δειγματοληψία ευπαθών φυτών που φαίνονται υγιή.
                           
                        
                              β)
                           
                           
                              Τα κράτη μέλη ταυτοποιούν και υλοτομούν, σε όλες τις οικείες ουδέτερες ζώνες, όλα τα ευπαθή φυτά τα οποία είναι νεκρά, σε κακή κατάσταση υγείας ή βρίσκονται σε περιοχές που έχουν πληγεί από πυρκαγιά ή καταιγίδα. Απομακρύνουν και διαθέτουν φυτά που υλοτομήθηκαν και τα υπολείμματα της υλοτομίας, λαμβάνοντας όλες τις απαραίτητες προφυλάξεις για να αποφευχθεί η εξάπλωση του ΝΣΚ και του φορέα του έως την υλοτόμηση και κατά τη διάρκειά της, υπό τους ακόλουθους όρους:
                              
                                          i)
                                       
                                       
                                          ευπαθή φυτά που ταυτοποιούνται εκτός της περιόδου πτήσης του φορέα, πριν από την επόμενη περίοδο πτήσης, πρέπει να υλοτομηθούν και να καταστραφούν επιτόπου, να μεταφερθούν υπό επίσημο έλεγχο στη προσβεβλημένη ζώνη ή να απομακρυνθούν. Στην τελευταία περίπτωση, η ξυλεία και ο φλοιός των εν λόγω φυτών είτε υφίστανται μεταχείριση, όπως ορίζεται στο σημείο 2 στοιχείο α) του τμήματος 1 του παραρτήματος III, ή μεταποίηση, όπως ορίζεται στο σημείο 2 στοιχείο β) του τμήματος 2 του παραρτήματος III.
                                       
                                    
                                          ii)
                                       
                                       
                                          ευπαθή φυτά που ταυτοποιούνται κατά την περίοδο πτήσης του φορέα πρέπει αμέσως να υλοτομηθούν και να καταστραφούν επιτόπου, να μεταφερθούν υπό επίσημο έλεγχο στη προσβεβλημένη ζώνη ή να απομακρυνθούν. Στην τελευταία περίπτωση, η ξυλεία και ο φλοιός των εν λόγω φυτών είτε υφίστανται μεταχείριση, όπως ορίζεται στο σημείο 2 στοιχείο α) του τμήματος 1 του παραρτήματος III, ή μεταποίηση, όπως ορίζεται στο σημείο 2 στοιχείο β) του τμήματος 2 του παραρτήματος III.
                                       
                                    Υλοτομηθέντα ευπαθή φυτά, εκτός από φυτά που καταστρέφονται ολοσχερώς από δασικές πυρκαγιές, υποβάλλονται σε δειγματοληψία και σε εργαστηριακές εξετάσεις για την ανίχνευση του ΝΣΚ, σύμφωνα με πρόγραμμα δειγματοληψίας ικανό να επιβεβαιώνει, με αξιοπιστία 99 %, ότι το επίπεδο παρουσίας του ΝΣΚ στα εν λόγω ευπαθή φυτά είναι χαμηλότερο του 0,02 %.
                           
                        
                              γ)
                           
                           
                              Όσον αφορά την ευπαθή ξυλεία που ταυτοποιείται στην ουδέτερη ζώνη κατά τη διάρκεια της περιόδου πτήσης του φορέα, όπως αναφέρεται στο σημείο 3 στοιχείο β), τα κράτη μέλη αποφλοιώνουν κορμούς υλοτομηθέντων ευπαθών φυτών ή μεταχειρίζονται τους εν λόγω κορμούς με ένα εντομοκτόνο που είναι γνωστό ότι είναι αποτελεσματικό κατά του φορέα ή καλύπτουν τους εν λόγω κορμούς με δίχτυ κατά των εντόμων εμποτισμένο με ένα τέτοιο εντομοκτόνο αμέσως μετά την υλοτομία. Μετά την αποφλοίωση, τη μεταχείριση ή την επικάλυψη, η ευπαθής ξυλεία μεταφέρεται αμέσως, υπό επίσημη εποπτεία, σε χώρο αποθήκευσης ή σε εξουσιοδοτημένη εγκατάσταση μεταχείρισης. Ξυλεία που δεν αποφλοιώθηκε υφίσταται, αμέσως, μεταχείριση στον χώρο αποθήκευσής της ή στην εξουσιοδοτημένη εγκατάσταση μεταχείρισης, για μία ακόμη φορά, με εντομοκτόνο που είναι γνωστό ότι είναι αποτελεσματικό κατά το φορέα ή καλύπτεται με δίχτυ κατά των εντόμων εμποτισμένο με το εντομοκτόνο αυτό.
                              Υπολείμματα ξυλείας που παράγονται κατά τη στιγμή της υλοτόμησης των ευπαθών φυτών που εγκαταλείπονται επιτόπου κόβονται σε τεμάχια πάχους και πλάτους κάτω των 3 cm.
                           
                        
            
                  4.
               
               
                  Τα κράτη μέλη προβλέπουν πρωτόκολλο υγιεινής για όλα τα οχήματα που μεταφέρουν δασικά προϊόντα και μηχανήματα για τη μεταχείριση των δασικών προϊόντων, προκειμένου να εξασφαλισθεί ότι ο ΝΣΚ δεν μπορεί να εξαπλωθεί με τα εν λόγω οχήματα και μηχανήματα.
               
            
   
      ΠΑΡΑΡΤΗΜΑ III
      
         Προϋποθέσεις για τη μετακίνηση ευπαθών φυτών και ευπαθούς ξυλείας και φλοιού στο εσωτερικό της Ένωσης, όπως προβλέπεται στο άρθρο 10
      
      ΤΜΗΜΑ 1
      
         Προϋποθέσεις για τη μετακίνηση ευπαθών φυτών και ευπαθούς ξυλείας και φλοιού από οριοθετημένες περιοχές σε περιοχές εκτός των οριοθετημένων περιοχών και από προσβεβλημένες ζώνες σε ουδέτερες ζώνες
      
      
                  1.
               
               
                  Τα ευπαθή φυτά μπορούν να μετακινηθούν υπό τον όρο ότι τα φυτά αυτά πληρούν τους ακόλουθους όρους:
                  
                              α)
                           
                           
                              Έχουν αναπτυχθεί σε τόπους παραγωγής στους οποίους δεν έχουν παρατηρηθεί ούτε ΝΣΚ ούτε τα συμπτώματά του από την έναρξη του τελευταίου πλήρους κύκλου καλλιέργειας.
                           
                        
                              β)
                           
                           
                              Έχουν αναπτυχθεί σε όλη τη διάρκεια της ζωής τους με πλήρη φυσική προστασία, εξασφαλίζοντας ότι ο φορέας δεν μπορεί να προσεγγίσει τα φυτά.
                           
                        
                              γ)
                           
                           
                              Έχουν υποβληθεί σε επίσημους ελέγχους, εργαστηριακές εξετάσεις και διαπιστώθηκε ότι είναι απαλλαγμένα από τον ΝΣΚ και τον φορέα.
                           
                        
                              δ)
                           
                           
                              Συνοδεύονται από φυτοϋγειονομικό διαβατήριο, το οποίο συντάσσεται και εκδίδεται σύμφωνα με τις διατάξεις της οδηγίας 92/105/ΕΟΚ για προορισμούς εντός της Ένωσης.
                           
                        
                              ε)
                           
                           
                              Μεταφέρονται εκτός της περιόδου πτήσης του φορέα ή σε κλειστούς περιέκτες ή σε συσκευασίες, εξασφαλίζοντας ότι δεν μπορεί να εμφανιστεί προσβολή από τον ΝΣΚ ή τον φορέα.
                           
                        
            
                  2.
               
               
                  Ευπαθής ξυλεία και φλοιός, με την εξαίρεση του ξύλινου μέσου συσκευασίας, μπορούν να μετακινηθούν υπό τον όρο ότι η εν λόγω ξυλεία ή φλοιός πληροί τις ακόλουθες προϋποθέσεις:
                  
                              α)
                           
                           
                              Έχει υποστεί κατάλληλη θερμική μεταχείριση σε εξουσιοδοτημένη εγκατάσταση μεταχείρισης για την επίτευξη ελάχιστης θερμοκρασίας 56 °C επί 30 λεπτά τουλάχιστον σε όλη την ξυλεία και τον φλοιό, ώστε να εξασφαλιστεί ότι είναι απαλλαγμένα από ζωντανό ΝΣΚ και ζωντανούς φορείς. Στην περίπτωση θερμικής μεταχείρισης λιπασματοποίησης (κομποστοποίησης), η λιπασματοποίηση πραγματοποιείται σύμφωνα με τις προδιαγραφές μεταχείρισης που εγκρίθηκαν σύμφωνα με τη διαδικασία που αναφέρεται στο άρθρο 18 παράγραφος 2 της οδηγίας 2000/29/ΕΚ.
                           
                        
                              β)
                           
                           
                              Συνοδεύεται από το φυτοϋγειονομικό διαβατήριο που αναφέρεται στην οδηγία 92/105/ΕΟΚ και έχει εκδοθεί από εξουσιοδοτημένη εγκατάσταση μεταχείρισης.
                           
                        
                              γ)
                           
                           
                              Μετακινείται εκτός της περιόδου πτήσης του φορέα ή, με εξαίρεση την περίπτωση ξυλείας απαλλαγμένης από φλοιό, με προστατευτική κάλυψη που εξασφαλίζει ότι δεν μπορεί να εμφανιστεί προσβολή από τον ΝΣΚ ή τον φορέα.
                           
                        
            
                  3.
               
               
                  Η ευπαθής ξυλεία με τη μορφή ξύλινων μέσων συσκευασίας μπορεί να μετακινηθεί υπό τον όρο ότι το ξύλινο μέσο συσκευασίας πληροί τις ακόλουθες προϋποθέσεις:
                  
                              α)
                           
                           
                              έχει υποβληθεί, σε εγκεκριμένη εγκατάσταση μεταχείρισης, σε μία από τις εγκεκριμένες μεταχειρίσεις που καθορίζονται στο παράρτημα I του «Διεθνούς προτύπου του FAO για τα φυτοϋγειονομικά μέτρα αριθ. 15» του «κανονισμού του υλικού συσκευασίας από ξύλο στο διεθνές εμπόριο
                                  (1)», που εξασφαλίζουν ότι είναι απαλλαγμένη από ζωντανό ΝΣΚ και ζωντανούς φορείς.
                           
                        
                              β)
                           
                           
                              έχει σημανθεί σύμφωνα με το παράρτημα II του εν λόγω διεθνούς προτύπου.
                           
                        
            
                  4.
               
               
                  Κατά παρέκκλιση από τα σημεία 2 και 3, η ευπαθής ξυλεία μπορεί να μετακινηθεί εκτός της οριοθετημένης περιοχής ή εκτός της προσβεβλημένης ζώνης στην ουδέτερη ζώνη, στην εγκεκριμένη εγκατάσταση μεταχείρισης που βρίσκεται στη μικρότερη απόσταση από την οριοθετημένη περιοχή ή την προσβεβλημένη ζώνη για άμεση μεταχείριση σε περιπτώσεις κατά τις οποίες δεν υπάρχει εγκατάσταση μεταχείρισης εντός της εν λόγω περιοχής ή ζώνης.
                  Η παρέκκλιση εφαρμόζεται μόνον εφόσον πληρούνται οι ακόλουθοι όροι:
                  
                              α)
                           
                           
                              η διαχείριση, η μεταχείριση, η αποθήκευση και η μεταφορά των υλοτομηθέντων ευπαθών φυτών σύμφωνα με τα σημεία 8 και 10 του παραρτήματος I και το σημείο 3 στοιχείο γ) και το σημείο 4 του παραρτήματος II εξασφαλίζουν ότι ο φορέας δεν μπορεί να είναι παρών στην εν λόγω ξυλεία ή να διαφύγει από αυτήν.
                           
                        
                              β)
                           
                           
                              οι μετακινήσεις πραγματοποιούνται εκτός της περιόδου πτήσης του φορέα ή με προστατευτική επικάλυψη που εξασφαλίζει ότι δεν μπορεί να εμφανιστεί προσβολή άλλων φυτών, ξυλείας ή φλοιού από ΝΣΚ ή φορέα.
                           
                        
                              γ)
                           
                           
                              Οι μετακινήσεις υπόκεινται σε τακτικό επιτόπιο έλεγχο από τις αρμόδιες αρχές.
                           
                        
            
                  5.
               
               
                  Κατά παρέκκλιση από τα σημεία 2 και 3, η ευπαθής ξυλεία και φλοιός που τεμαχίζονται σε τεμάχια κάτω των 3 cm πάχους και πλάτους μπορούν να μετακινηθούν εκτός της οριοθετημένης περιοχής στην εγκεριμένη εγκατάσταση μεταχείρισης που βρίσκεται στη μικρότερη απόσταση από την εν λόγω περιοχή ή εκτός της προσβεβλημένης ζώνη στην ουδέτερη ζώνη, για να χρησιμοποιηθούν ως καύσιμο, υπό τον όρο ότι τηρούνται τα στοιχεία β) και γ) του δεύτερου εδαφίου του σημείου 4.
               
            ΤΜΗΜΑ 2
      
         Προϋποθέσεις για τη μετακίνηση ευπαθών φυτών και ευπαθούς ξυλείας και φλοιού στο εσωτερικό προσβεβλημένων ζωνών που υπόκεινται σε μέτρα εκρίζωσης
      
      
                  1.
               
               
                  Ευπαθή φυτά για φύτευση μπορούν να μετακινηθούν υπό τον όρο ότι τα εν λόγω φυτά πληρούν τους ίδιους όρους που αναφέρονται στο σημείο 1 του τμήματος 1.
               
            
                  2.
               
               
                  Η ευπαθής ξυλεία και φλοιός μπορούν να μετακινούνται προκειμένου η εν λόγω ξυλεία ή φλοιός να υποβληθούν σε μία από τις ακόλουθες μεταχειρίσεις:
                  
                              α)
                           
                           
                              να καταστραφούν με καύση σε παρακείμενη τοποθεσία εντός της οριοθετημένης περιοχής που έχει οριστεί για τον σκοπό αυτό·
                           
                        
                              β)
                           
                           
                              να χρησιμοποιηθούν σε εγκατάσταση μεταποίησης ως καύσιμο ή με άλλους τρόπους καταστροφής, εξασφαλίζοντας ότι είναι απαλλαγμένα από ζωντανό ΝΣΚ και ζωντανούς φορείς·
                           
                        
                              γ)
                           
                           
                              να υποβληθούν σε κατάλληλη θερμική μεταχείριση σε εγκεκριμένη εγκατάσταση μεταχείρισης για την επίτευξη ελάχιστης θερμοκρασίας 56 °C επί 30 λεπτά τουλάχιστον σε όλη την ξυλεία και φλοιό, ώστε να εξασφαλιστεί ότι είναι απαλλαγμένα από ζωντανό ΝΣΚ και ζωντανούς φορείς. Στην περίπτωση θερμικής μεταχείρισης λιπασματοποίησης, η λιπασματοποίηση πραγματοποιείται σύμφωνα με την προδιαγραφή μεταχείρισης που έχει εγκριθεί σύμφωνα με τη διαδικασία που αναφέρεται στο άρθρο 18 παράγραφος 2 της οδηγίας 2000/29/ΕΚ.
                           
                        Οι ακόλουθοι όροι ισχύουν για τις εν λόγω μετακινήσεις:
                  
                              α)
                           
                           
                              Η ξυλεία ή ο φλοιός πρέπει να μετακινούνται υπό επίσημη εποπτεία και εκτός της περιόδου πτήσης του φορέα ή με προστατευτική κάλυψη που εξασφαλίζει ότι η προσβολή άλλων φυτών, ξυλείας ή φλοιού από ΝΣΚ ή του φορέα δεν μπορεί να πραγματοποιηθεί ή
                           
                        
                              β)
                           
                           
                              Ξυλεία ή φλοιός που έχει υποστεί τη μεταχείριση που αναφέρεται στο στοιχείο γ) της δεύτερης παραγράφου μπορεί να μετακινηθεί, υπό την προϋπόθεση ότι συνοδεύεται από φυτοϋγειονομικό διαβατήριο εκδοθέν από μια εγκεκριμένη εγκατάσταση μεταχείρισης.
                           
                        Το σημείο αυτό δεν εφαρμόζεται ούτε στο ξύλινο μέσο συσκευασίας ούτε στην ευπαθή ξυλεία που προέρχεται από φυτά που υποβλήθηκαν σε ατομικές εργαστηριακές εξετάσεις και βρέθηκαν απαλλαγμένα από ΝΣΚ.
               
            
                  3.
               
               
                  Η ευπαθής ξυλεία με τη μορφή ξύλινων μέσων συσκευασίας μπορεί να μετακινηθεί, εφόσον πληροί τους όρους που προβλέπονται στο σημείο 3 του τμήματος 1.
               
            
         (1)  Γραμματεία της διεθνούς σύμβασης για την προστασία των φυτών (2009), διεθνές πρότυπο για φυτοϋγειονομικά μέτρα αριθ. 15: κανονισμός του υλικού συσκευασίας από ξύλο στο διεθνές εμπόριο.